Det var formentlig et køleskab af en ældre dato, som var skyld i, at der opstod brand i en lejlighed på Søndergade i Frederikshavn onsdag morgen. Klokken 07.35 rykkede Nordjyllands Beredskab ud, efter at lejlighedens enlige beboer selv havde slået alarm. - Der opstod ild omkring køleskabet, som spredte sig til køkkenet. Det er temmelig brandskadet. Der er røg- og sodskade i lejligheden, og der er røgskadet til opgangen til etagen ovenover, siger Thomas Dybro, indsatsleder ved Nordjyllands Beredskab. Kom ikke til skade Lejlighedens beboer kom selv ud af lejligheden, og han kom ikke til skade ved branden. - Det er gået hurtigt, og han kom ud uden sko, sokker eller noget, siger Thomas Dybro. Beredskabet har kontrol over branden, og er ved at afslutte arbejdet på adressen. - Vi er i gang med at kigge efter gløder, så vi kan forlade det, uden at det starter op. Søndergade i Frederikshavn har været spærret af meget af formiddagen, men nu er den åben igen.
Onsdag morgen opstod der brand i en lejlighed i Frederikshavn.